**ΕΠΙΤΡΟΠΗ ΕΤΑΙΡΙΚΟΥ ΔΙΚΑΙΟΥ**

**Ενημερωτικό Σημείωμα**

**Αντιγόνη Αλεξανδροπούλου, Προέδρος Επιτροπής Εταιρικού Δικαίου**

Η πρόεδρος της Επιτροπής παρουσίασε στην εαρινή συνέλευση της ολομέλειας του CCBΕ, που έλαβε χώρα στο Πόρτο την 17.05.2019, τις πρόσφατες νομοθετικές εξελίξεις στο Ευρωπαϊκό Εταιρικό Δίκαιο καθώς και το έργο της Επιτροπής σχετικά με τις εξελίξεις αυτές.

Πιο συγκεκριμένα αναφέρθηκε στο «Πακέτο» Εταιρικό δικαίου (company law package), που εξέδωσε η Ευρωπαϊκή Επιτροπή τον Απρίλιο του 2018 και το οποίο περιλαμβάνει δύο προτάσεις Οδηγιών, εκ των οποίων η μία αφορά στη χρήση ηλεκτρονικών μέσων και διαδικασιών στο εταιρικό δίκαιο, και η άλλη στη διασυνοριακή μετατροπή, συγχώνευση και διάσπαση των εταιριών. Ενημέρωσε τις αντιπροσωπείες ότι επί των δύο προτάσεων επήλθε πολιτική συμφωνία μεταξύ του Ευρωπαϊκού Κοινοβουλίου και του Συμβουλίου και δημοσιεύθηκε για κάθε πρόταση ένα συμβιβαστικό κείμενο κοινής αποδοχής (compromise agreement), τα οποία ψηφίστηκαν στις 18.04.2019 από το Ευρωπαϊκό Κοινοβούλιο. Αναμένεται πλέον η ψήφισή τους από το Συμβούλιο. Ωστόσο, επειδή το Συμβούλιο διαπίστωσε ότι το κείμενο για τη διασυνοριακή κινητικότητα των εταιριών περιλαμβάνει σφάλματα, επέστρεψε το κείμενο στο Ευρωπαϊκό Κοινοβούλιο, προκειμένου να γίνουν οι απαραίτητες διορθώσεις και να πραγματοποιηθεί εκ νέου ψηφοφορία επί του διορθωμένου κειμένου. Λόγω των επικείμενων Ευρωπαϊκών Εκλογών, ωστόσο, αυτό θα μπορέσει να πραγματοποιηθεί μόνο από το νέο Ευρωπαϊκό Κοινοβούλιο που θα προκύψει. Εφόσον η ψηφοφορία από το Ευρωπαϊκό Κοινοβούλιο ολοκληρωθεί, αναμένεται η ψήφιση του διορθωμένου κειμένου από το Συμβούλιο μέσα στο τελευταίο τετράμηνο του 2019.

Κατά τη διάρκεια της νομοθετικής διαδικασίας η Επιτροπή Εταιρικού Δικαίου του CCBE είχε μελετήσει ενδελεχώς τα δύο κείμενα των προτάσεων και είχε αποστείλει τις παρατηρήσεις της στα αρμόδια Ευρωπαϊκά Όργανα. Το κείμενο αυτό είναι δημοσιευμένο στην ιστοσελίδα του CCBE. Ωστόσο, επειδή οι νομικές επιτροπές του Ευρωπαϊκού Κοινοβουλίου (jury committees), που μελέτησαν τα δύο κείμενα των προτάσεων των Οδηγιών υπέβαλλαν αρκετές προτάσεις για μεταβολές, οι οποίες απέκλιναν σημαντικά από τα αρχικά κείμενα, η Επιτροπή Εταιρικού Δικαίου του CCBE αποφάσισε να παρέμβει με δύο επιστολές της προς το Ευρωκοινοβούλιο, το Συμβούλιο και την Ευρωπαϊκή Επιτροπή, προκειμένου να παράσχει συμπληρωματικές παρατηρήσεις στις προτεινόμενες τροποποιήσεις. Ενδεικτικά έγινε αναφορά σε κάποιες από τις παρατηρήσεις της Επιτροπής: Μεταξύ άλλων επισημάνθηκε ότι η χρήση ηλεκτρονικών μέσων και διαδικασιών, δεν θα πρέπει να υποβιβάζει το ρόλο του δικηγόρου να παρέχει νομική συμβουλή και υποστήριξη στους εντολείς του και να πραγματοποιεί τον απαραίτητο προληπτικό έλεγχο των ιδρυτικών πράξεων, των εταιρικών καταστατικών και των τροποποιήσεων τους ούτε και να εμποδίζει την δυνατότητα των κ-μ να προβλέπουν ότι οι πράξεις αυτές θα πρέπει να γίνονται με δημόσιο έγγραφο (due legal form). Στο νέο συμβιβαστικό κείμενο περιλαμβάνεται πλέον νέα παράγραφος, που αναγνωρίζει το δικαίωμα των κ-μ, εφόσον προβλέπουν στην εθνική τους νομοθεσία ότι οι ανωτέρω εταιρικές πράξεις, ελλείψει προληπτικού ελέγχου, θα πρέπει να γίνονται με δημόσιο έγγραφο, αυτή η δυνατότητα θα μπορεί να διατηρηθεί, αρκεί να μην παρεμποδίζει την ολοκλήρωση της διαδικασίας εγγραφής της εταιρίας στο εμπορικό μητρώο εξολοκλήρου ηλεκτρονικά. Στο κείμενο για τη διασυνοριακή κινητικότητα των εταιριών, η Επιτροπή υπενθύμισε την πάγια νομολογία του ΔΕΕ για την προστασία της ελευθερίας εγκατάστασης στο εταιρικό δίκαιο. Η πρόταση της Νομικής Επιτροπής (Jury Committee) να περιληφθεί στο κείμενο της πρότασης για τη διασυνοριακή κινητικότητα των εταιριών το κριτήριο της «ουσιαστικής οικονομικής δραστηριότητας» στο κράτος προορισμού ως προϋπόθεση, προκειμένου μια εταιρία να μπορέσει να πραγματοποιήσει διασυνοριακή μετατροπή, θα μπορούσε μεν να αποτρέψει καταχρηστικές πρακτικές, όμως θα ήταν δυνατόν να αποτελέσει παράλληλα εμπόδιο ή περιορισμό στην ελευθερία εγκατάστασης και εταιριών που αποβλέπουν σε νόμιμες επιχειρηματικές δραστηριότητες. Στο νέο συμβιβαστικό κείμενο το κριτήριο της «ουσιαστικής οικονομικής δραστηριότητας», που είχε προτείνει η Νομική Επιτροπή, δεν έχει περιληφθεί.

Η πρόεδρος κάλεσε περαιτέρω όλες τις αντιπροσωπείες, εφόσον διαπιστώνουν ότι στα δύο συμβιβαστικά κείμενα ή κατά την μελλοντική εφαρμογή αυτών στην εθνική έννομη τάξη των κ-μ, υπάρχουν σημεία στα οποία κρίνουν ότι θα πρέπει να υπάρξει παρέμβαση, να ενημερώνουν την Επιτροπή Εταιρικού Δικαίου, προκειμένου να τοποθετείται.